Presidensie ontken nóg ‘n vrou vir ZumaPres. Jacob Zuma en sy vier vroue Foto: http://guardianlv.com/ ŉ isiZulu-idioom wat pres. Jacob Zuma tydens ŉ geleentheid vir senior burgers gehou het, is verkeerd geïnterpreteer, het die presidensie Woensdag gesê. “Hy het tydens ŉ wonderlike Kersparty vir ouer persone in Savannahpark in Durban geskerts en gesê hy het nog nie “indlu yokugugela” nie, wat die verslaggewer aangeneem het verwys na ŉ volgende vrou,” het Mac Maharaj, woordvoerder van die presidensie, in ŉ verklaring gesê. “Dit is jammer dat so ŉ wanvoorstelling die sluier getrek het oor ŉ pragtige geleentheid waar die senior burgers geëerd en feestelik gevoel het.” Zuma het reeds vier vroue, maar hy was al ses keer getroud. Een van sy vroue het op 8 Desember 2000 selfmoord gepleeg en hy en Nkosazana Dlamini-Zuma is in Junie 1998 geskei. Die Star het berig dat Zuma die isiZulu-uitdrukking gebruik het as ŉ aanduiding dat hy dalk weer sal trou. Volgens die koerant het Zuma gesê: “Angakayakhi indlu yokugugela… laba ngisabathathile nje.” Losweg vertaal beteken dit, “Ek het vroue, maar ek moet nog met my laaste een trou.” Prof. Sihawu Ngubane, Zulu-kultuurkenner verbonde aan die Universiteit van KwaZulu-Natal, het aan die koerant gesê wanneer ŉ man sê hy het nog nie “indlu yokugugela” gevind nie, beteken dit hy gaan met nog ŉ vrou trou saam met wie hy oud sal word. “Hulle noem die laaste vrou ‘indlu yokugugela’ [die huis waarin ek oud sal word], aangesien die verantwoordelikheid om na ŉ man om te sien op hul oudag, lê hoofsaaklik by die jonger vrou,” het Ngubane glo aan die koerant verduidelik.